Beszámoló

az önkormányzat 2013. évi tevékenységéről, 2014. évi tervek

Az önkormányzat 2013. évi gazdálkodásában legnagyobb változás, hogy 2013. január 1-től az iskola állami irányításba került, a bérek és működési kiadások már nem terhelik a települést. Csak az épületfenntartási kiadásokat kell vállalni. Ez jelentős tehertől szabadította meg a falut, hisz minden évben sokat kellett hozzátenni az állami támogatáshoz az iskolai oktatás szakfeladaton.

Az un. többcélú épület is átadásra került az intézményfenntartó részére, kulturális célokra azonban térítésmentesen megkapja az önkormányzat.

2013. évtől feladatfinanszírozássá alakult a normativ állami támogatás. Az önkormányzat által kötelezően ellátandó feladatokat támogatja az állam, képlet alapján egy országos átlagot kapunk. Véleménye szerint a feladatfinanszírozással rosszabbul jártak, a tartalékból kellett felhasználni a feladatok ellátásához. Bár az oktatás állami kézbe kerülésével a tartalék fogyása csökkent.

A problémát jelezték a Belügyminisztérium felé, válaszban leírták, hogy ez több önkormányzatnál felmerült, a jövő évben a költségvetés tervezésénél figyelembe veszik a tapasztalatokat.

A február hónap a közös hivatal szervezésével telt, 2013. március 1-től megalakult a Pápakovácsi Közös Önkormányzati Hivatal, 9 fővel, a székhely Pápakovácsi, Gannán állandó kirendeltség működik. 6 település:Pápakovácsi, Ganna, Döbrönte, Kup, Nóráp és Bakonypölöske település tartozik a hivatalhoz. Jegyző Bóka Istvánné, Kissné Szántó Mária aljegyző.

Márciusban a nagy mennyiségű hóval küzdöttünk, a március 15-i megemlékezés is elmaradt.

Ezen a télen a hótolás költsége is jelentős volt, az elmúlt évekhez képest.

Áprilisban szemétszedési akció volt, az iskolások közreműködésével, jelentős mennyiségű szemetet sikerült összeszedni.

Áprilisban kamerarendszer kiépítésére is nyújtottak be pályázatot, azonban sikertelenül. Veszprém megyében nem volt támogatott pályázat.

Ez már a második sikertelen pályázat volt ez ügyben. Javasolja, hogy saját erőből próbáljanak térfigyelő kamerákat felszereltetni a falu főbb pontjaira, később bővíthető a rendszer.

Vízkárelhárítási tervet kell készíttetni, december 31-re készül el, már helyszineltek a szakértők, felmérték a veszélyes pontokat.

Májusban közbeszerzés kiírására került sor, az iskolai konyha bérbeadására. Két évre ismét a Sándor és Sándor Kft nyerte el az üzemeltetést.

Juniusban gyermeknap volt, néptáncgálával együtt. Sikeres volt, bár az érdeklődő kevés volt.

Az óvoda idén július 26-ig üzemelt, szeptember 1-ig nyári szünet volt.

Idén is sikerült 2 teherautó növényt, virágokat, fákat, bokrokat teljesen ingyenesen beszerezni, csupán a fuvarköltséget kellett fizetni. Igaz – a nyári szárazság miatt is – néhány fa nem maradt életben – pedig öntözték őket. De még így is sokat szépült a falu.

A nyár folyamán – volt aki 2 hónapig, volt aki 1 hónapig - 10 helyi diák dolgozott az önkormányzatnál, bérüket az állam fedezte. Nagyon elégedettek voltak a munkájukkal.

A nyár elején az attya pusztai út kátyuzását végeztettük el.

Júliusban az erdélyi Vargyas településre látogattak, ahol testvértelepülési találkozó volt, még két magyarországi településről érkeztek vendégek. Nagyon színvonalas volt a rendezvény.

Augusztusban volt a szoboravatás, az augusztus 20-i rendezvény és a falunap. Az augusztus 20-i rendezvényre látogattak a községben a németországi Tannheimi vendégeink is.

Beiskolázási segélyezésre is sor került.

A szobor felújítása a Kaizer család támogatásából történt. A munkát végző restaurátor vállalná az autóbusz várónál lévő szobor felújítását is, 300 e Ft-ért. A református templomnál lévő szobor a templom felújításával együtt megújul.

Októberben sor került a nyugdijastalálkozóra, az operettműsor szintén ingyenes volt, a Pápai Könyvtár finanszírozta.

Novemberben Batyus bál, a német nemzetiségi önkormányzattal közösen, decemberben a hagyományos Mikulás ajándékozás, de sor kerül a karácsonyi ajándékozásra is a falu és az idősek otthona részére is.

Folyamatos feladatunk a vízelvezető árkok karbantartása, tisztítása.

Sajnos a közmunkára felvehetők száma alacsony, jelenleg nincs is olyan személy, akit alkalmazhatnánk.

Működik a nyugdijasklub is, havonta tartja foglalkozását.

2014. évi tervek:

Az állami finanszírozáshoz kell igazítani terveinket is, ha már ismerté válnak a 2014. évi tervszámok, csak utána tudunk konkrétan tervezni.

De mindenképp szeretné a kamerarendszert legalább alapszinten kiépíteni, ha jövőre sem sikerül a pályázat.

Kérte a jelenlévőket mondják el véleményüket, hozzászólásaikat.

Pápakovácsi 2013. december 11.

Burghardt Ferenc

polgármester